晁补之
缀古诗语送无斁弟赴举
鲜民之生，靡瞻匪父。
母氏劬劳，宁不我顾。
兄弟无远，惟予与女。
执子之手，此夕何夕。
我心蕴结兮，嗟予弟行役。
二之日栗烈，飘风发发。
子之清扬，麻衣如雪。
载驰载驱，出宿于干。
揆之以日，体无咎言。
既差我马，远送于野。
敦彼独宿，于林之下。
无衣无褐，不念昔者。
陟彼高冈，或降于阿。
瞻望弗及，独寐晤歌。
展转反侧，不平谓何。
显允君子，洵美且异。
温其如玉，干禄岂弟。
春日载阳，薇亦作止。
睍睆黄鸟，嘤其鸣矣。